ОМШ „Стеван Стојановић Мокрањац” Бијељина
Музичка школа „Стеван Стојановић Мокрањац“ налази се у Бијељини, у Републици Српској, Босна и Херцеговина. Названа је по чувеном српском композитору XIX и XX века, Стевану Стојановићу Мокрањцу.

Назив 
Музичка школа у Бијељини, под тим именом почела је са радом 1953. године. Касније је име више пута мењано, па се тако звала још и „Основна музичка школа“, односно „Школа за основно музичко образовање“. Име „Стеван Стојановић Мокрањац“, усвојено је 1992.

Историјат 
Школу је основао Савет за просвету и културу тадашњег градског одбора Биљејине. Први директор ове установе био је Илија Крсмановић. Одређени број ученика настављао је школовање након завршене музичке школе, а велики број њих се враћао и свој рад започињао управо у овој институцији. Школа је у почетку располагала са два стара клавира, неколико дувачких инструмената и једним виолончелом, док се настава одвијала у две учионице. Од оснивања, 1953, до 1959. формирано је свих шест разреда ниже музичке школе, разврстаних у наставничке класе. Тек након тога, школа је добила неопходне просторије за рад и вежбање свих ученика.

У годинама након распада Југославије и за време рата у Босни и Херцеговини, школа је опстајала у веома тешким условима и са малим бројем наставног особља. Ипак, на иницијативу тадашње директорке, професорке Десанке Тракиловић, у јуну месецу 1992. године основана је средња музичка школа у саставу овог здања. Све до данас, школа се одржала на два образовна нивоа. У периоду од 1979. до 2009, основну музичку школу годишње је уписивало око 180 ученика, док је цифра уписаних у средњу музичку школу након њеног оснивања достизала 70 ђака.

У мају 2013. године одржана је изложба поводом јубилеја школе, која је те године бројала 350 ученика на основном и 70 на средњем степену образовања. За 60 година постојања, ученици ове школе освојили су више од 1500 награда, диплома и захвалница на такмичењима широм света.

У неке од најпознатијих ученика ове школе убрајају се Милена Кајмаковић, Неџад Исахбеговић, Снежана Казанџић, Снежана и Несима Дубравчевић, Софија Богдановић...

Образовни профили 
Основна и музичка школа „Стеван Стојановић Мокрањац“ у Бијељини подељене по одсецима. Поред теоријског одсека, данас постоје и инструментални одсеци за хармонику, клавир, виолину, гитару, флауту, соло певање, виолу и виолончело.

Директори школе 
Директорску функцију школе од њеног оснивања обављали суː
 1953–1961 Илија Крсмановић
 1961–1979 Владимир Казанџић
 1979–1992 Неџад Исахбеговић
 1992–1993 Десанка Тракиловић
 1993–1995 Љубиша Филиповић
 1995–2009 Десанка Тракиловић
 2009–2017 Игор Ђукановић
 2017– Младен Јефимић

Референце 

Музичке школе у Републици Српској
Основне школе у Бијељини
Стеван Стојановић Мокрањац
Средње школе у Бијељини